വീട്ടിലേക്ക് മടങ്ങവെ കോളജ് വിദ്യാര്ഥിനിയെ കാറില് തട്ടിക്കൊണ്ടുപോയി കൂട്ടബലാത്സംഗം ചെയ്തതായി പരാതി പ്രതികള്ക്കായി തിരച്ചില് ആരംഭിച്ച് പൊലീസ് ഭോപാല്: 06.10.2021 കോളജ് വിദ്യാര്ഥിനിയെ തട്ടിക്കൊണ്ടുപോയി കൂട്ടബലാത്സംഗം ചെയ്തതായി പരാതി. മധ്യപ്രദേശിലെ ഇന്ദര്ഗഢ് പൊലീസ് സ്റ്റേഷന് പരിധിയിലെ ദാതിയ ജില്ലയില് ഒക്ടോബര് ഒന്നിനാണ് സംഭവം നടന്നത്. ചൊവ്വാഴ്ചയാണ് പെണ്കുട്ടി പൊലീസില് പരാതി നല്കിയത്. വീട്ടിലേക്ക് മടങ്ങവെ കോളജ് വിദ്യാര്ഥിനിയെ കാറില് തട്ടിക്കൊണ്ടുപോയി കൂട്ടബലാത്സംഗം ചെയ്തതായി പരാതിയില് പറയുന്നു. കോളജില് നിന്ന് വീട്ടിലേക്ക് മടങ്ങുന്ന വഴിയാണ് ഇന്ദര്ഗഢ് പൊലീസ് സ്റ്റേഷന് പരിധിയില്വച്ച് മൂന്ന് പേര് ചേര്ന്ന് പെണ്കുട്ടിയെ കാറില് തട്ടിക്കൊണ്ടുപോയതെന്ന് പൊലീസ് സൂപ്രണ്ട് കമല് മൗര്യ പറഞ്ഞു. സംഭവത്തെ കുറിച്ച് പൊലീസ് പറയുന്നത് ഇങ്ങനെ: പെണ്കുട്ടിയുടെ പരിചയക്കാരനാണ് പ്രതികളില് ഒരാള്. കോളജില് നിന്ന് വീട്ടിലേക്ക് മടങ്ങവെ ദാബ്രയിലെ ഒരു റൂമിലെത്തിച്ചായിരുന്നു പീഡനം. സംഭവത്തില് ഏറെ ഭയന്നതിനാല് ഇനി ഇതേക്കുറിച്ച് ആരോടും പറയില്ലെന്ന് കരുതി പ്രതികള് ഒക്ടോബര് രണ്ടിന് പെണ്കുട്ടിയെ പറഞ്ഞുവിട്ടു. എന്നാല് വീട്ടിലെത്തിയ പെണ്കുട്ടിയുടെ സ്വഭാവത്തില് കണ്ട മാറ്റങ്ങളെ തുടര്ന്ന് ബന്ധുക്കള് കാര്യം അന്വേഷിച്ചു. എന്നാല് കുട്ടി ഒന്നും വ്യക്തമാക്കാത്തതിനാല് കൗണ്സലിങ്ങിന് വിധേയമാക്കി. ഏറെ തവണ ചോദിച്ച ശേഷമാണ് കുട്ടി തനിക്കുണ്ടായ ദുരനുഭവം തുറന്ന് പറഞ്ഞത്. ശേഷം ബന്ധുക്കള്ക്കൊപ്പം പൊലീസ് സ്റ്റേഷനിലെത്തി പരാതി നല്കുകയായിരുന്നു. പ്രതികള് മൊബൈല് ഫോണ് കൈക്കലാക്കിയതായും പുറത്താരോടെങ്കിലും പറഞ്ഞാല് കൊലപ്പെടുത്തുമെന്ന് ഭീഷണിപ്പെടുത്തിയതായും പരാതിയില് പറഞ്ഞു. പെണ്കുട്ടിയോട് ക്രൂരകൃത്യം ചെയ്ത പ്രതികളെ തിരിച്ചറിഞ്ഞതായും തിരച്ചില് ആരംഭിച്ചതായും പൊലീസ് അറിയിച്ചു.